Poplave na Balkanu 2014.

**[[Poplave]] na [[Balkan]]u 2014.** su prirodna katastrofa sredinom maja 2014. nakon padavina koje su prevazišle rekord od početka mjerenja 1890-ih godina. Poplavljena područja uključuju Bosnu i Hercegovinu, Srbiju i Hrvatsku, a broj žrtava broji se u desecima.

## Pogođena područja

Iz korita su se izlile rijeke Bosna, Drina, Sana, Sava, Vrbas, Tinja i druge. Poplavljeni su Šamac, Brčko, Maglaj, Doboj, Derventa, Tuzla, Prijedor, Travnik, Janja, Bijeljina, Zenica, Živinice,Vareš, Zavidovići, Ključ, Banja Luka, Čelinac, kao i sela Gunja, Rajevo Selo i Račinovci u Republici Hrvatskoj i mnoga druga mjesta i naselja. Ugroženo je područje uz rijeku Savu. Vlada Federacije Bosne i Hercegovine proglasila je 15. maja stanje prirodne nesreće, a Vlada Republike Srpske je 17. maja proglasila izvanrednu situaciju na cijelom području Republike.

## Žrtve
Najmanje šesnaest osoba je poginulo a na hiljade su evakuisane iz svojih domova.

## Štete
Aktivirana su mnogobrojna klizišta i srušeni su stambeni objekti. U prekidu su brojne komunikacije, porušeni su pojedini mostovi. Do nekih mjesta se može stići samo čamcima ili helikopterima.
Pojedinci su pokušali da zloupotrijebe tešku humanitarnu situaciju, tako što su povećali cijene hrane i vode.

Centar za ukljanjanje mina upozorava da je zbog poplava i klizišta došlo do pomjeranja pojedinih minskih polja koja su već ranije označena. Ugrožena su područja Doboja, Maglaja, Posavine i Unsko-sanskog kantona.

Prema prvim procjenama načinjene štete iznose nekoliko milijardi KM.

44 000 kupaca električne energije u FBiH trenutno je ne koriste zbog kvarova ili preventivnih isključenja.

## Zaštita
U zaštitu stanovnika i imovine i saniranje štete su uključeni svi nivoi vlasti, policija, oružane snage, EUFOR, civilna zaštita, humanitarne, vjerske i sportske organizacije i građani. Uključene su i ekipe iz Austrije, Slovenije, Hrvatske i Luksemburga.
Crna Gora najavljuje svoju pomoć, kao i Velika Britanija

Građani skupljaju pomoć, i iskazana je velika solidarnost sa ugroženima. Pojedinci i grupe samoinicijativno spašavaju ugrožene stanovnike.

U kasarnu u Zenicu 16. maja je dovezeno preko 200 ljudi, kojima je potrebna hrana.

U Tuzli su određene dvije lokacije za smještaj osoba. 17. maja, zbog popuštanja nasipa u mjestu Batković u Semberiji, 10.000 osoba mora biti evakuisano.

U općini Domaljevac-Šamac je upućena specijalna jedinica Federalne uprave policije.

## Meteorološka pozadina
Prema podacima Njemačke meteorološke službe (*Deutscher Wetterdienst*), 13. maja 2014. formirano je polje niskog zračnog pritiska iznad Jadranskog mora kad je polarni zrak iz srednje Evrope pristigao u Mediteranski bazen. Hladne polarne zračne mase pomiješale su se s vlažnim, toplim suptropskim zrakom iznad Jadrana, što je postepeno dovelo do razvoja snažnog polja niskog pritiska (ciklona). Dan kasnije ciklona se polahko premještala iznad Balkana, ali se dugo zadržala nad tim područjem. Njena energija je održavana i stalno povećavana utjecajem i pritjecanjem toplijeg, vlažnog zraka sa Sredozemlja, koji se postepeno kretao iznad hladnijeg, polarnog zraka. Rezultat je bio u vidu djelomično ekstremnih kišnih padavina, kojima su bili pogođeni Srbija (naročito područje oko Beograda) i sjeverna i srednja Bosna i Hercegovina.

Poplave izazvane olujom *Yvette* su zahvatile i dijelove Italije, Poljske, Austrije, Slovačke, Hrvatske, Rumunije i Bugarske.

## Humanitarna pomoć
16. maja su u akciju bili uključeni: Filozofski fakultet u Sarajevu, Islamski fakultet u Sarajevu, SPUS, kino Kriterion u Sarajevu, navijači nogometnih klubova Željezničar i Sarajevo, rafteri iz Konjica i Bihaća, firme sa mehanizacijom i mnogi drugi ljudi dobre volje.

Humanitarnu pomoć prikupljaju sljedeće organizacije i ustanove:
* Caritas BK BiH je 16. 05. 2014. odlukom predsjednika mons. Franje Komarice pokrenuo akciju prikupljanja pomoći poplavljenima.
* HO „Merhamet“ MDD
* Crveni križ Federacije BiH 
* Rijaset IZ BiH formira svoje operativne štabove
* Ministarstvo vanjskih poslova Bosne i Hercegovine je objavilo uputstvo, kako uplatiti pomoć nastradalima u poplavama
* CPCD 
* Javno preduzeće Autoceste obavještava da je za sve koji organizovano prevoze pomoć, korištenje autoputa besplatno.
* Islamic Relief objavio apel za pomoć Bosni i Hercegovini i Srbiji 

## Reference

## Vanjske veze

* Redovan detaljan izvještaj o trenutnoj situaciji Vlade FBiH